Az állampolgári jogok országgyűlési biztosának
Jelentése
az OBH 6108/2005. sz. ügyben

Előadó: dr. Somosi György
Az eljárás megindulása
A Budapest, V. kerületi panaszos az Erzsébet téri Gödör Klub zajos működését, továbbá azt sérelmezte, hogy a lebontott Károly körúti üzletsor helyén kialakított parkban az ún. Liberális hét záró rendezvényén éjjel fél kettőig, a november 17-én tartott városházi utcabál alkalmával pedig éjjel 11 óráig tartott a hangos közterületi zenélés. A panaszos beadványához több közeli társasház tulajdonosainak képviseletében a Ter-Ép Ingatlan Üzemeltető és Szolgáltató Kft. is csatlakozott.
Eljárásom során az állampolgári jogok országgyűlési biztosáról szóló 1993. évi LIX. törvény (Obtv.) 18. § (2) bekezdése alapján tájékoztatást kértem az V. kerületi jegyzőtől álláspontjáról, a lakók bejelentései alapján tett intézkedésekről, továbbá arról is, hogy a zaj- és rezgésvédelem helyi szabályozásáról szóló rendelet milyen, a lakóközösség alkotmányos jogainak védelmét szolgáló rendelkezéseket tartalmaz.

A megállapított tényállás
I. A jegyző 2005. június 13-án zajkibocsátási határértéket állapított meg az Erzsébet téren (Gödör klubban) 2005. június 14-től szeptember 30-ig tartandó rendezvényekre. Eszerint, a határozatban felsorolt épületek védendő homlokzata előtt 2 m-re a betartandó határérték 6-22 óra között 55 dB. Felhívta az engedélyes figyelmét arra, hogy a határérték be nem tartása esetén zajbírság kiszabását kezdeményezi. Előírta továbbá azt is, hogy a rendezvények 22 óráig tarthatók, valamint kötelezte az üzemeltetőt, hogy a rendezvények megtartása előtt 8 nappal nyújtsa be az építési és műszaki osztálynak a műsor-tervezetet, mely tartalmazza az egyes programok időtartamát is. A programokról a társasházak lakóközösségét kifüggesztéssel értesíteni kell. 
A határozat ellen benyújtott fellebbezést a Fővárosi Közigazgatási Hivatal 2005. július 20-án elutasította. A jegyző arról tájékoztatott, hogy a panaszos a másodfokú határozat bírósági felülvizsgálatát kezdeményezte.
II. A Károly körút 28-30. szám alatt kialakított park területén 2005. október 14-én, 15-én és 16-án 18.00-22.00 óráig tartandó rendezvényekre a jegyző 2005. október 13-án zajkibocsátási határértéket állapított meg azzal, hogy a határérték be nem tartása esetén zajbírság kiszabását kezdeményezi. A határozat szerint a rendezvények 22 óráig tarthatók, a határérték pedig 65 dB. Ezt megelőzően a hatóság a 2005. október 10-én kelt határozatában 55 dB-es határértéket írt elő, a kérelmező azonban indítványozta a magasabb zajkibocsátás (eseti túllépés) engedélyezését.
A jegyzői válasz szerint senki sem tett bejelentést a rendőrségnél az időtartam túllépése miatt, ezért intézkedésre sem volt lehetőség.
A 2005. november 17-i rendezvényről a polgármesteri hivatal nem kapott értesítést a szervezőktől, így arra zajkibocsátási határértéket sem adott ki. Emiatt a kerület polgármestere levélben fordult a főpolgármesterhez, melyben intézkedést kért, hogy a Fővárosi Önkormányzat által szervezett vagy engedélyezett rendezvények esetén a szervezők tartsák be a jogszabályokat annak érdekében, hogy a környéken lakók nyugalma biztosított legyen.
A 2005. december 13-ára tervezett Luca napi tűzijáték megtartásához a polgármesteri hivatal nem járult hozzá.

Az érintett alkotmányos jogok
A Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot.
18. § A Magyar Köztársaság elismeri és érvényesíti mindenki jogát az egészséges környezethez.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. (2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

Az ügy jogszabályi háttere
Az épített környezet alakításáról és védelméről szóló 1997. évi LXXVIII. törvény.
A zaj- és rezgésvédelemről szóló 12/1983. (V. 12.) MT rendelet.
A zaj- és rezgésterhelési határértékek megállapításáról szóló 8/2002. (III. 22.) KöM-EüM együttes rendelet.
A fővárosi közterületek használatáról és a közterületek rendjéről szóló 59/1995. (X. 20.) Főv. Kgy. rendelet.
A zaj- és rezgésvédelem helyi szabályozásáról szóló 28/2003. (IX. 26.) B-L.Ö. számú rendelet.

A vizsgálat megállapításai
Az épített környezet alakításáról és védelméről szóló 1997. évi LXXVIII. törvény 8. § a) pontja szerint, a településrendezés során biztosítani kell a területek közérdeknek megfelelő felhasználását a jogos magánérdekekre tekintettel, az emberhez méltó környezet folyamatos alakítását, értékeinek védelmét, figyelem bevéve az egészséges lakó- és munkakörülmények követelményeit.
Az Erzsébet tér és környéke Budapest legforgalmasabb közlekedési csomópontjai közé tartozik. Közismert, hogy a városi főútvonalak mentén a közúti közlekedésből eredő zajterhelés jelentősen meghaladja a határértéket. Az eleve zajos lakókörnyezetben újabb zajforrások megjelenése a lakosság jogos panaszát váltja ki.

A Gödör klub működése
A zaj- és rezgésvédelem helyi szabályozásáról szóló 28/2003. (IX. 26.) sz. önk. rendelet (R.) 7. § (1) bekezdése alapján tilos 22 és 7 óra között lakóépület udvarán, vagy kertjében, vagy zajtól védendő homlokzatától számított 25 méteren belül, közterületen álló vendéglátóegység kerthelyiségében, teraszán és közcélra átadott magánterület szabadtéri vagy szabad térrel határos részén zajt keltő tevékenységet folytatni. A 8. § (2) bekezdése szerint, közterületen zenélni csak nappal 10-20 óra között, erősítő nélkül szabad, ha a közterület használatára előzetesen engedélyt kaptak.
A jegyzőtől arról értesültem, hogy a Gödör klub – mely közcélra átadott magánterületen van – működése miatt a nyár folyamán egy alkalommal érkezett zajpanasz, a zajszakértő tájékozódó jellegű mérése nem állapított meg határérték túllépést. 2004-ben a túllépés megakadályozására a zenei berendezésbe ún. limitert építettek.
6-22 óráig az érintett épületek védendő homlokzata előtt 2 m-re az előírt határérték 55 dB, ami megfelel a zaj- és rezgésterhelési határértékek megállapításáról szóló 8/2002. (III. 22.) KöM-EüM együttes rendelet 1. sz. mellékletében foglalt értéknek. (A panaszos a zajkibocsátási határértékről hozott II. fokú határozat bírósági felülvizsgálatát kezdeményezte.)
Az együttes rendeletben és az R-ben az éjszakai időszakra (22-06 óra) megállapított határérték elvileg nem releváns, mert az R. alapján 22 óra után nem folytatható zajt keltő tevékenység.
Amennyiben az üzemeltető a fenti zajkibocsátási határértéket betartja és a rendezvények 22 órakor befejeződnek, közigazgatási úton nincs lehetőség fellépni. Zajszakértői vizsgálat állapíthatja meg a határérték esetleges túllépését, amit egyébként a megfelelően működő limiter kizár.
A panaszos rendelkezésemre bocsátotta az V. kerületi rendőrkapitány 2005. július 15-én kelt 145/42-11/2005. számú levelét: „A BRFK V. kerületi Rendőrkapitányság Belvárosi Rendőrörs járőrei 2005. június 25-én 22.05 órakor megjelentek Budapest, V. ker. Deák téren. A helyszínen felvették a kapcsolatot P. K. Úrral, a Fővárosi Önkormányzat Környezetvédelmi Bizottság igazságügyi szakértőjével. P. Úr elmondása szerint 21.20 óra és 22.00 óra között zajszint mérést végzett a VI. ker. Anker közben. A mérés eredménye 68 dB, a zaj egyértelműen az Erzsébet téri „Gödör klub” teraszának hangosító berendezéseitől származott. Az erről készült mérési jegyzőkönyvet a Fővárosi Önkormányzat Környezetvédelmi Bizottságától lehet beszerezni.”
Megállapítható, hogy a vizsgálat idején az előírt 55 dB nem teljesült, a túllépés 13 dB volt, ami jelentősnek minősül. A mérési eredmény ismeretében megkérdőjelezhető a határérték betartását biztosítani hivatott limiter (megfelelő) működése.
Kizárólag az üzemeltető által betartandó dB-értékek meghatározásával a probléma nem oldható meg. A hangerő szabályozását szolgáló berendezés biztosítékul szolgálhatna arra, hogy az üzemeltető nem lépi túl a megengedett zajszintet, de mint láttuk, az igazságügyi szakértői vizsgálat jelentős túllépést állapított meg. Szakértő bevonása szükséges annak felderítéséhez, hogy milyen műszaki eszközök alkalmazásával, illetőleg műszaki megoldások kivitelezésével küszöbölhetők ki bizonyosan a zavaró zajok.

A Károly körút 28-30. szám alatti parkban tartott rendezvények
A környéken lakóknak az évek óta működő Gödör klub mellett a lebontott Károly körúti üzletsor helyén kialakított parkban tartott rendezvények jelentik az újabb zajforrást.
2004-ben átfogó vizsgálatot folytattam a szabadtéren tartott rendezvények lakókörnyezetre gyakorolt zavaró hatásai tárgyában (Az OBH 3071/2003. számú jelentés megtalálható a www.obh.hu/allam/ oldalon, az ügyek menüpontra kattintva, a keresőprogram segítségével.) Az összefoglaló jelentésben egyebek mellett megállapítottam, hogy „Szabadtéri rendezvények tartásához nem elegendő egy viszonylag nagyobb beépítetlen terület, tekintettel kell lenni a lakókörnyezet érdekeire is. A helyszín gondos kiválasztásával megelőzhetőek a lakossági panaszok.” A lakossági bejelentések azonnali, helyszíni vizsgálatakor deríthető ki, hogy a szervező rendelkezik-e a szükséges engedélyekkel/hozzájárulásokkal, továbbá észleléssel könnyen megállapítható, hogy a rendezvény befejeződött-e 22 órakor. A határérték megtartásának ellenőrzése zajszint méréssel történhet, ennek hiányában a zajkibocsátási határértékről hozott határozat csak formálisnak tekinthető.
A jelentés összefoglaló megállapítása az volt, hogy a lakóházak közelében (különösen a közöttük) lévő területek alkalmatlanok – hangerősítős – zenés szabadtéri rendezvények lebonyolítására.
Az Obtv. 25. §-a alapján javasoltam, hogy a Fővárosi Közgyűlés a lakossági érdekek, valamint a műemlékvédelem figyelembevételével, a kerületek bevonásával közgyűlési rendeletben határozza meg azokat a fővárosi közterületeket, amelyeken rendezvények tarthatók. Szükségesnek tartottam, hogy e rendelet az alkalmas helyszíneken túl, a rendezvények megtartásának részletes technikai feltételeit is tartalmazza.
A főpolgármesteri hivatal környezetvédelmi ügyosztálya az Országgyűlési Biztosok Hivatala képviselőjének részvételével 2005. október 18-án egyeztető megbeszélést tartott. A megjelentek egyetértettek abban, hogy célszerű megvárni a várhatóan 2006. első félévében megalkotandó, a zaj- és rezgésvédelemről szóló magasabb szintű jogszabályok hatálybalépését, majd ezt követően módosítani a fővárosi rendeleteket.
A Károly körút a Fővárosi Önkormányzat tulajdonában lévő minősített fővárosi közterület. A fővárosi közterületek használatáról és a közterületek rendjéről szóló 59/1995. (X. 20.) Főv. Kgy. rendelet 8. § (3) bekezdése értelmében, a közterület-használati hozzájárulásról értesíteni kell a Fővárosi Közterület-felügyeletet, a Budapesti Rendőr-főkapitányságot (a rendezvényekkel kapcsolatban) és a területileg illetékes kerületi önkormányzatokat.

Kezdeményezés
Az életminőség további romlásának megelőzése, az amúgy is terhelt lakókörnyezet újabb terhelésektől való megóvása, és ezzel együtt a tulajdonhoz, az egészséges környezethez, valamint a lehető legmagasabb szintű testi és lelki egészséghez való jog védelme érdekében az Obtv. 21. § (1) bekezdése alapján az alábbi kezdeményezésekkel élek:
– Felkérem Belváros-Lipótváros jegyzőjét, hogy a jövőben a 8/2002. (III. 22.) KöM-EüM együttes rendelet által lehetővé tett eseti túllépést csak különösen indokolt esetben engedélyezze. A lakossági panaszbejelentésekre és a 2005 júniusában végzett mérés eredményére tekintettel, gondoskodjon a zaj- és rezgésterhelés rendszeres műszeres vizsgálatáról, és túllépés esetén éljen a jogszabályban foglalt hatáskörével. Fordítson kiemelt figyelmet az R. függeléke szerinti zajvédelmi adatlap 19. pontjában foglaltak (a zajterhelési határértékek betartását biztosító műszaki megoldások, korlátozások, eszközök) hatékony teljesítésére.
– Felkérem a Fővárosi Önkormányzatnak a közterület-használati ügyekben eljáró Várostervezési és Városképvédelmi Bizottságát, hogy a kérelmek elbírálásakor vegye figyelembe a már hivatkozott OBH 3071/2003. számú, valamint a mostani jelentés megállapításait.
– Felkérem a Fővárosi Közterület-felügyelet vezetőjét és a Budapesti Rendőr-főkapitányt, hogy gondoskodjanak a szabadtéri rendezvények kiemelt ellenőrzéséről.
Kérem az érintetteket, hogy a kezdeményezésekkel kapcsolatos álláspontjukról, megtett intézkedésükről az Obtv. 21. § (2) bekezdése alapján 30 napon belül tájékoztatni szíveskedjenek.

Budapest, 2006. február 14.

Lenkovics Barnabás sk.